4. การประกอบธุรกิจของแต่ละสายผลิตภัณฑ์

4.1 ธุรกิจการให้บริการรถเช่าเพื่อการดำเนินงาน (Operating Lease)

  การเช่ารถแบบ Operating Lease เป็นการให้เช่ารถยนต์ที่มีอยู่แล้วของบริษัท
  หรือที่บริษัทจัดหามาให้ตามความประสงค์ของผู้เช่า
  โดยผู้เช่ามีวัตถุประสงค์ที่จะใช้ประโยชน์จากทรัพย์สินเพื่อประกอบธุรกิจหรือการค้า
  โดยค่าเช่าและระยะเวลาการเช่าจะระบุอยู่ในสัญญาเช่า และเมื่อสิ้นสุดสัญญาแล้ว
  ผู้เช่ามีสิทธิเลือกที่จะซื้อรถยนต์ที่เช่า หรือคืนให้บริษัทก็ได้

4.1.1 ลักษณะของการบริการ

  เป็นการให้บริการรถเช่าระยะยาว พร้อมพนักงานขับรถ โดยให้บริการบำรุงรักษารถยนต์แบบ
  ครบวงจร ในระดับมาตรฐานสากล

การดำเนินธุรกิจมุ่งเน้นในการให้บริการเป็นหลัก โดยมีอายุสัญญาการเช่าตั้งแต่ 3-5 ปี แก่กลุ่ม

  ลูกค้าที่เป็นนิติบุคคล หน่วยงานราชการ และกลุ่มรัฐวิสาหากิจ
  โดยกลุ่มลูกค้าทั้งหมดจะได้รับการคัดสรรว่ามีศักยภาพ และมีความมั่นคงทางธุรกิจอันได้แก่
  กลุ่มรัฐวิสาหกิจ กลุ่มธุรกิจสารสนเทศ กลุ่มธุรกิจสื่อสารและโทรคมนาคม
  กลุ่มธุรกิจสินค้าอุปโภคบริโภค กลุ่มธุรกิจไฟฟ้าและอิเล็กทรอนิกส์ กลุ่มธุรกิจพลังงานและปิโตรเคมี
  กลุ่มธุรกิจอุตสาหกรรมบริการ รวมถึงบริษัทในกลุ่มบริษัทพรีเมียร์ ประเภทของรถที่ให้เช่า

ได้แก่ รถยนต์นั่ง รถกระบะ รถตู้ และรถโดยสารสาธารณะปรับอากาศ เป็นต้น

  บริษัทให้บริการรถเช่าแบบครบวงจรด้วยรถใหม่ที่มีคุณภาพและสมรรถนะเยี่ยมผ่านการตรวจเช็คมาเป็นอย่างดี
  ในรูปแบบระยะยาวพร้อมพนักงานขับรถด้วยอัตราค่าเช่าที่เหมาะสม
  นอกจากนี้ยังมีรถทดแทนให้ใช้ในกรณีรถขัดข้องหรือเกิดอุบัติเหตุ รวมถึงการให้บริการฉุกเฉินตลอด
  24 ชั่วโมง

4.1.2 การตลาดและภาวะการแข่งขัน

  จากสภาวะเศรษฐกิจและแนวโน้มของธุรกิจให้เช่ารถยนต์ในปี 2555
  คาดว่ายังมีแนวโน้มขยายตัวอย่างต่อเนื่อง ถึงแม้ว่าจะยังมีปัจจัยลบหลายๆ ด้าน อาทิ
  การแกว่งตัวของราคาน้ำมันละอัตราดอกเบี้ย ปัญหาความขัดแย้งทางการเมือง
  ซึ่งอาจจะกระทบในวงกว้างจนส่งผลให้ทุกธุรกิจต้องควบคุมค่าใช้จ่ายมากขึ้น
  ทำให้การแข่งขันในธุรกิจให้เช่ารถยนต์สูงขึ้น โดยการแข่งขันส่วนใหญ่เป็นการแข่งขันด้านราคา
  บริษัทจึงต้องเตรียมความพร้อมให้สามารถแข่งขันในธุรกิจได้
  โดยมุ่งเน้นการดำเนินธุรกิจแบบประสานประโยชน์ร่วมกับทุกฝ่าย
  เน้นคุณค่าการให้บริการที่มีคุณภาพ (Premium Quality)
  และบริการหลังการขายอย่างครบวงจร (One Stop Service)
  ตลอดจนสร้างความสัมพันธ์ที่ดีกับลูกค้าและคู่ค้าเป็นสำคัญ

  กลยุทธ์ในการแข่งขัน

-   กลยุทธ์ในด้านชื่อเสียงและการเป็นที่ยอมรับในการบริการที่ให้แก่ลูกค้าโดยมุ่งเน้นที่คุณภาพและประสิทธิภาพของการให้บริการเป็นสำคัญ
    ด้วยการสร้างมูลค่าเพิ่มในบริการเพื่อตอบสนองความต้องการของลูกค้ากลุ่มเป้าหมาย

-   ปรับสัดส่วนการปล่อยเช่ารถยนต์ โดยเน้นการปล่อยเช่าประเภทรถยนต์ที่ให้ผลตอบแทนสูง

-   สร้างความสัมพันธ์ที่ดีกับลูกค้าเพื่อรักษาฐานลูกค้าเดิม บริษัทมีนโยบายให้บริการที่มีคุณภาพ
    รวดเร็ว และแก้ไขปัญหาให้แล้วเสร็จภายในระยะเวลาสั้น
    อีกทั้งออกเยี่ยมเยียนลูกค้าอย่างสม่ำเสมอเพื่อสำรวจความพึงพอใจ รับฟังข้อเสนอแนะ
    และคำติชม

-   ให้ความสำคัญกับการบริหารต้นทุนในการจัดหารถยนต์ให้เช่าให้มีประสิทธิภาพเพื่อเพิ่มความสามารถในการแข่งขัน
    โดยบริษัทมีความสัมพันธ์ที่ดีกับตัวแทนจำหน่ายรถยนต์ทำให้ได้รับส่วนลดพิเศษในการจัดซื้อรถยนต์และอะไหล่รถยนต์
    และค่าเบี้ยประกันภัยรถยนต์

-   จัดการฝึกอบรมให้กับพนักงานทุกระดับรวมถึงพนักงานขับรถ
    เพื่อเพิ่มทักษะและประสิทธิภาพในการให้บริการอย่างมืออาชีพ

  ลักษณะลูกค้าและกลุ่มลูกค้าเป้าหมาย

  เน้นการให้บริการกลุ่มลูกค้าผู้ประกอบธุรกิจเป็นหลัก รวมถึงหน่วยงานราชการและรัฐวิสาหกิจ
  โดยกลุ่มลูกค้าหลัก 3 อันดับแรกในปัจจุบัน คือ กลุ่มธุรกิจอุตสาหกรรมเกษตร กลุ่มธุรกิจพลังงาน
  และกลุ่มธุรกิจบริการ

  การจำหน่ายและช่องทางการจำหน่าย

  บริษัทใช้การนำเสนอบริการโดยตรงกับลูกค้า และจัดให้มีศูนย์บริการทั่วประเทศ
  เพื่อให้ลูกค้าสามารถเข้ารับบริการได้สะดวกยิ่งขึ้น รวมทั้งจัดทำเว็บไซต์
  http://pil.premier.co.th ไว้สำหรับบริการลูกค้า ทั้งในการต่ออายุสัญญา
  หรือพิจารณาสินค้าและบริการอื่นๆเพิ่มเติมได้

4.1.3 การจัดหาผลิตภัณฑ์หรือบริการ

  ธุรกิจให้บริการรถเช่าเพื่อการดำเนินงาน(Operating Lease) เป็นการให้เช่ารถระยะยาว
  ตั้งแต่ 3-5 ปี จัดรถยนต์ให้เช่าตามความต้องการของลูกค้า ได้แก่ รถเก๋ง รถปิ๊กอัพ
  รถตู้และรถโดยสารสาธารณะปรับอากาศ โดยกลุ่มลูกค้าจะเป็นนิติบุคคล หน่วยงานราชการ
  และรัฐวิสาหกิจ มีการพัฒนาด้านบริการเพื่อสร้างมูลค่าเพิ่มในการให้บริการแก่ลูกค้าอย่างต่อเนื่อง
  ตลอดระยะเวลาที่ผ่านมานอกเหนือจาการให้บริการที่มีคุณภาพแล้ว
  บริษัทยังจะให้คำแนะนำและหาแนวทางการให้บริการใหม่ๆที่ตรงกับความต้องการของลูกค้าได้หลากหลายในราคาที่เหมาะสม
  โดยใช้หลักบริหารจัดการยานพาหนะที่ทันสมัย
  ช่วยให้ลูกค้าได้ใช้รถยนต์ในการประกอบธุรกิจด้วยความสะดวกและมีประสิทธิภาพ
  ลดภาระค่าใช้จ่ายที่ไม่จำเป็น ทำให้ได้รับความไว้วางใจจากลูกค้ามาอย่างต่อเนื่อง

  4.2 ธุรกิจการให้บริการเป็นนายหน้าประกันวินาศภัย

  เป็นการให้บริการจัดหาประกันภัยประเภทต่าง ๆ
  ที่ให้ความคุ้มครองเหมาะสมสอดคล้องกับความต้องการของลูกค้า
  โดยคัดเลือกบริษัทประกันภัยที่มีสถานะมั่นคง มีหลักการชดใช้ค่าสินไหมอย่างยุติธรรมและรวดเร็ว
  ให้คำแนะนำในการทำประกันภัยที่จำเป็นกับความเสี่ยงภัยเพื่อให้ลูกค้าเลือกตามความต้องการ
  และให้บริการเกี่ยวกับการเรียกร้องค่าสินไหมทดแทนแก่ลูกค้า
  ทั้งกลุ่มลูกค้าที่เป็นผู้ประกอบการธุรกิจ (นิติบุคคล) และบุคคลทั่วไป

4.2.1 ลักษณะของการบริการ

ให้คำปรึกษาเกี่ยวกับการทำประกันภัยประเภทต่าง ๆ ที่เหมาะสมและตรงตามความต้องการของลูกค้า และให้บริการด้านการเรียกร้องค่าสินไหมทดแทนจากบริษัทประกันภัย ประกอบด้วยประกันภัยหลัก 4 ประเภท ดังนี้ 

-   ประกันภัยรถยนต์ ( ภาคสมัครใจ และภาคบังคับ )

-   ประกันอัคคีภัย

-   ประกันภัยทางทะเลและขนส่ง

-   ประกันภัยเบ็ดเตล็ด

4.2.2 การตลาดและภาวะการแข่งขัน

  ธุรกิจประกันวินาศภัยเป็นธุรกิจที่มีแนวโน้มในการเจริญเติบโต
  จากข้อมูลเผยแพร่ของสมาคมประกันวินาศภัย ประเมินว่าเบี้ยประกันวินาศภัยในปี 2555
  จะมีอัตราเติบโตไม่ต่ำกว่า 15% เมื่อเทียบกับปี 2554
  โดยการเติบโตจะมาจากเบี้ยประกันภัยรถยนต์ ซึ่งมีสัดส่วนมากที่สุดถึง 60% เป็นหลัก
  อีกทั้งเบี้ยประกันภัยทรัพย์สินทั้งประกันอัคคีภัย ประกัยภัยความเสี่ยงภัยทุกชนิด (Industrial
  All Risk : IAR)จะถูกปรับเบี้ยประกันขึ้นมากเพื่อชดเชยความเสียหาย และต้นทุนประกันภัย
  และสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) คาดว่าสิ้นปี
  2554 ธุรกิจประกันภัยจะขยายตัวเพิ่มขึ้น 12.10% ด้วยจำนวนเบี้ยรับโดยตรงรวม 472,255
  ล้านบาท แบ่งเป็นเบี้ยประกันชีวิต 335,084 ล้านบาท เติบโต 13.12% และเบี้ยประกัน
  วินาศภัย 137,171 ล้านบาท เติบโต 9.66%

  จากแนวโน้มการเติบโตดังกล่าว
  บริษัทได้กำหนดกลยุทธ์ในการดำเนินธุรกิจเพื่อสร้างศักยภาพในระยะยาว ดังนี้

1) เสริมสร้างคุณภาพบุคลากร พัฒนาให้พนักงานมีทักษะ ความรู้ ความสามารถ
และมีใจรักในการให้บริการ สามารถให้คำแนะนำการทำประกันภัยที่เหมาะสมกับธุรกิจ
สอดคล้องกับความต้องการของลูกค้า

2) พัฒนากระบวนการทำงาน โดยนำเทคโนโลยี และระบบการทำงานใหม่ ๆ
มาช่วยเพิ่มประสิทธิภาพในการทำงาน เพื่อให้การบริการมีคุณภาพ น่าเชื่อถือและรวดเร็ว
ทั้งงานด้านการขาย
และบริการหลังการขายในการเรียกร้องค่าสินไหมทดแทนที่เป็นธรรมและรวดเร็ว

4.2.3 การจัดหาผลิตภัณฑ์หรือบริการ

  บริษัทมีนโยบายในการจัดหาผลิตภัณฑ์ที่จำเป็นต่อความเสี่ยงภัยและเป็นประโยชน์แก่ลูกค้า
  มีความคุ้มครองภัยที่เหมาะสม สอดคล้องกับความต้องการของลูกค้า
  โดยคัดเลือกบริษัทประกันภัยที่มั่นคง มีหลักการชดใช้ค่าสินไหมอย่างยุติธรรม
  เพื่อให้ลูกค้าเลือกใช้บริการตามความต้องการ